刘克庄
牛田铺大雪
暝色蟠空起，狞飚激地吹。
渐看云布濩，稍有霰纷披。
蔌蔌初飘瓦，轻轻已点墀。
居人朝未觉，客子夜先知。
巧似庄严就，匀如剪刻为。
充庭冰氏喜，缟户梁人疑。
洒密苔缄遍，擎多树压垂。
高峰迷顶踵，远渡失津涯。
窘兔低蹲草，僵禽默堕枝。
马难分牝牡，乌不辨雄雄。
倏忽斜还整，冥蒙合又离。
半埋官路堠，乱打寺廊碑。
猛势欺袍絮，寒光照鬓丝。
店荒敲尽闭，桥滑步尤危。
破釜羹霜菜，残炉燎湿萁。
废妆怜妇怯，露骭笑儿痴。
乍起毛皆蝟，深藏手亦龟。
犬惊邻吠急，鸡噤野鸣迟。
偏滞南辕路，翻思北戌时。
旌旗鸣雁塞，刁斗乱鹅池。
呵笔堪飞檄，收灯可覆棋。
暮营蒙虎卧，晓猎臂鹰随。
浴铁成何事，披簑自一奇。
空山吟忍冻，穷巷吃充饥。
授简悲才退，烘衣感气衰。
稍欣茅瘴薄，已觉麦畦滋。
病怕村茶冷，愁嫌市酒醨。
带间三十韵，聊补昔人遗。